﻿ Частни школа биха Немската | Кандидат-гимназисти | Къде да уча?
Публикувано на: 13.09.2012 | източник: в. Стандарт
Две частни столични училища сложиха в джоба си по успех дори Първа немска гимназия. Осмокласниците от "Евростар" и "Увекинд" изпреварват най-популярното ни езиково школо по резултатите от националното външно оценяване по чужди езици.
"Те са по-напред в рейтинга, но все пак нека имаме предвид, че в частното школо учат 10 деца, а в Немската - 180", заяви шефката на районния просветен инспекторат Ваня Кастрева. Вчера тя за първи път оповести изследването, според което частни училища бият по успех общинските и държавните на практика на всички миниматури в четвърти, седми и осми клас.
На изпита по немски осмокласниците от "Евростар" имат средно 74 от 100 точки. Тийнейджърите от "Увекинд" са изкарали 72,89, а Първа немска - 71,24 точки. В челната десетка има още 5 частни школа, а от останалите са се промъкнали само СМГ и Първа английска. На изпитите в седми клас по всички предмети първа е СМГ. Веднага след нея обаче са частни школа - "Света София", Първа частна математическа гимназия, "Евростар" и "Веда". Редом с тях е и Италианският лицей в Горна баня. В последната десетка пък са изцяло школа, където учат деца предимно от ромски произход. С най-нисък успех е 13 ОУ "Св. св. Кирил и Методий", където децата имат средно едва 6,90 точки.
Частниците са отличници и при четвъртокласниците - там първите три места се заемат от частни училища - "Веда", "Дорис Тенеди" и "Българско школо". Децата на "Веда" са със среден резултат 19,40 точки от 20 възможни. В цялата челна десетка има само две общински школа - 40 СОУ и 127 СОУ. На матурите шампион е Американският колеж, следван от Първа немска. Само там в челната десетка има много повече общински школа.